Tízméteres ugrás

A Bartók Táncegyüttes a franciaországi Confolens-ba kapott meghívást.

Szerettünk a bartókosokkal menni, mert jó kis csapat volt, mindig

alakult valami buli is, így nagyon jó hangulatban teltek a napok.

Az egyik szabadidős programunk uszodalátogatás volt. Mindenki

lubickolt a medencében, amikor felpillantottam az ugrótoronyra, és

láttam, hogy nyitva van, bárki felmehetett.

Ugráltak is a háromméteres trambulinról. Nosza, ezt ki kell próbálni!

Nekem meg se fordult a fejemben, hogy a három-, vagy ötméteresről

ugorjak. Irány a tízméteres! Felértem a fölső betonasztalra,

és amikor lenéztem, akkora volt a medence, mint egy gyufaskatulya.

Leugorjak? Vagy inkább ne?

Lehet, hogy kiugrok a medencéből? Talpast, vagy fejest? Legyen

talpas először, majd később szépítek. Így kavarogtak a gondolatok

a fejemben. Elrugaszkodtam, süvített a szél a fülem mellett, fantasztikus

érzés volt repülni. Szerencsésen leértem, majd mondtam

Virágvölgyi Mártinak:

– Márti, ezt ki kell próbáljad!

Kicsit bizonytalanul, de Márti is felment, és amikor fent állt a

magasban, elhagyta a bátorsága, és le akart jönni.

– Nem jöhetsz le, Márti, most már, ha fent vagy, ugorj le! – kiabáltam

lentről. Márti csak állt, koncentrált, aztán egy csodálatos fejessel

leugrott. Akkor tudtam meg, hogy régebben tornász volt.

Itt történt meg velünk az is, hogy kimentünk az utcára muzsikálni,

kiraktuk a tokot, hátha keresünk egy kis zsebpénzre valót. Szólt a

zene, jöttek az aprók, és meglett a sörünk is.

Pár évre rá, amikor Rácz Misi barátunk jött haza, hozott egy Confolens-

i képeslapot, amit minden bódéban lehetett kapni. Mi muzsikáltunk

rajta, „Utcazenészek” felirattal.